Midt- og Vestsjællands Politi har søndag anholdt en ung mand på 25 år i forbindelse med et skuddrab, der fandt sted i Holbæk sidste søndag.



Han bliver sigtet for drab, oplyser politiet.



Manden blev anholdt klokken 13.47 i Københavns Lufthavn, og han vil blive fremstillet i grundlovsforhør mandag.

Politiet skriver, at der endnu ikke er viden om motivet for drabet, hvor en 18-årig ung mand mistede livet.

Skyderiet fandt sted søndag i sidste weekend kort efter klokken 22 ud for adressen Ladegårdsparken Vest 135 i Holbæk.



Efter skudepisoden oplyste politiet, at den formodede gerningsmand flygtede fra stedet til fods. Han satte angiveligt kurs mod en nærliggende parkeringsplads, hvorfra en bil kørte væk i høj fart.

Allerede søndag aften efter skuddet lød meldingen fra politiet, at manden var i livsfare på grund af sine skader. Han afgik ved døden kort tid efter.



Politiet meldte derefter ud, at skuddrabet blev betragtet som et opgør i det kriminelle miljø.



Mandag blev der sendt et signalement ud af en mulig gerningsmand, da politiet ønskede kontakt med borgere, der måske kunne have set noget.



Her søgte de efter en ung mand, der var lys i huden, almindelig af bygning og iført en blå kasket med en sort jakke.



Søndag kan vagtchefen ikke hverken be- eller afkræfte, hvorvidt signalementet stemmer overens med den mand, der blev anholdt i Københavns Lufthavn.

Efter skudepisoden oplyste politiet, at der blev affyret "flere skud" under ved Ladegårdsparken. Det er fortsat uvist, hvor mange skud, der ramte den 18-årige, der afgik ved døden.



/ritzau/